&amp;lt;a data-cke-saved-href=&amp;#39;http://xblasterads1.com/www/delivery/ck.php?n=aa4befd3&amp;amp;amp;cb=INSERT_RANDOM_NUMBER_HERE&amp;#39; href=&amp;#39;http://xblasterads1.com/www/delivery/ck.php?n=aa4befd3&amp;amp;amp;cb=INSERT_RANDOM_NUMBER_HERE&amp;#39; target=&amp;#39;_blank&amp;#39;&amp;gt;&amp;lt;img data-cke-saved-src=&amp;#39;http://xblasterads1.com/www/delivery/avw.php?zoneid=78&amp;amp;amp;cb=INSERT_RANDOM_NUMBER_HERE&amp;amp;amp;n=aa4befd3&amp;#39; src=&amp;#39;http://xblasterads1.com/www/delivery/avw.php?zoneid=78&amp;amp;amp;cb=INSERT_RANDOM_NUMBER_HERE&amp;amp;amp;n=aa4befd3&amp;#39; border=&amp;#39;0&amp;#39; alt=&amp;#39;&amp;#39; /&amp;gt;&amp;lt;/a&amp;gt;

Λευκωσία: Για τη διάπραξη πειθαρχικών ή και ποινικών αδικημάτων ελέγχεται το δικηγορικό γραφείο «Νίκος Χρ. Αναστασιάδης και συνεταίροι», όπου οι κύριοι μέτοχοι είναι οι δυο θυγατέρες του Προέδρου της Δημοκρατίας, Νίκου Αναστασιάδη, και δυο δικηγόροι του γραφείου. Η έρευνα εναντίον του συγκεκριμένου γραφείου κρίθηκε επιβεβλημένη μετά την έκθεση-καταπέλτη που εξέδωσε, την περασμένη Δευτέρα, ο Γενικός Ελεγκτής, Οδυσσέας Μιχαηλίδης, σε σχέση με την εμπλοκή του ίδιου του Προέδρου της Δημοκρατίας όσο και του δικηγορικού γραφείου που φέρει το όνομά του στις διαπραγματεύσεις για πώληση των Κυπριακών Αερογραμμών στην αεροπορική εταιρεία «Ryanair».



Την εταιρεία, όπως αποκαλύφθηκε από την έρευνα του Γενικού Ελεγκτή, εκπροσώπησε συγκαλυμμένα, σε συνάντηση που πραγματοποιήθηκε στις 31/10/2014 με τη διαπραγματευτική ομάδα του κράτους, το δικηγορικό γραφείο «Νίκος Χρ. Αναστασιάδης και συνεταίροι». Και συγκεκριμένα, με δυο δικηγόρους, οι οποίοι στα πρακτικά της συνάντησης παρουσιάστηκαν με αλλοιωμένα ονόματα και ως δικηγόροι άλλου δικηγορικού γραφείου.



Σύμφωνα με πληροφορίες του «Φ», ο Γενικός Εισαγγελέας Κώστας Κληρίδης επικοινώνησε με τον Γενικό Ελεγκτή και ζήτησε να του κοινοποιήσει την έκθεση μετά και από τη γραπτή καταγγελία που έλαβε από τη γνωστή δικηγόρο Ελένη Βραχίμη, για να προχωρήσει σε έρευνα.



Στη σελίδα 30-31 του πορίσματός του (βλέπε φωτοαντίγραφο) ο Γενικός Ελεγκτής αναφέρει επί λέξει: «Στις 31 Οκτωβρίου 2014 πραγματοποιήθηκαν συναντήσεις της ΕΔ, των Κυπριακών Αερογραμμών και των οικονομικών και νομικών συμβούλων της εταιρείας, με τους δύο ενδιαφερόμενους επενδυτές. Στη συνάντηση με τη Ryanair παρευρέθηκε ο δικηγόρος Σωτήρης Πίττας του δικηγορικού γραφείου Soteris Pittas & Co LLC, ως νομικός σύμβουλος της Ryanair, πλαισιωμένος από άλλα τρία πρόσωπα που φάνηκε ότι αποτελούσαν στελέχη του δικηγορικού του γραφείου και τα οποία κατέγραψαν το όνομά τους στη λίστα των παρευρισκομένων ως Pitta Maria, Nikolas Christakis και Maria Kom. Roussou. Από επίσημα στοιχεία του Παγκύπριου Δικηγορικού Συλλόγου φαίνεται ότι δεν υπάρχουν δικηγόροι με το όνομα Nikolas Christakis και Maria Kom. Roussou, αλλά Χριστοφίνης Νικόλας και Μαρία Κωμοδρόμου. Στην ιστοσελίδα του δικηγορικού γραφείου «Nicos Chr. Anastasiades & Partners» φαίνονται και οι δύο ως εργαζόμενοι στο γραφείο αυτό. Ο Σωτήρης Πίττας και η Μαρία Πίττα φαίνονται στην ιστοσελίδα του δικηγορικού γραφείου Soteris Pittas & Co LLC ως εργαζόμενοι στο γραφείο αυτό».



Τονίζεται ότι στις 27 Νοεμβρίου 2014, μετά από πρωτοσέλιδο δημοσίευμα του «Φ» για εμπλοκή του δικηγορικού γραφείου «Νίκος Αναστασιάδης και συνεταίροι» στην όλη διαδικασία, το εν λόγω δικηγορικό γραφείο εξέδωσε την εξής ανακοίνωση: «Αποτελεί γεγονός ότι η εταιρεία Ryanair, κατά την περίοδο εκδήλωσης ενδιαφέροντος για εξαγορά των Κυπριακών Αερογραμμών, ζήτησε από το γραφείο μας να αναλάβει τη νομική της εκπροσώπηση κατά τη διαδικασία της εκδήλωσης ενδιαφέροντος προς την KPMG. Η κατ’ αρχάς απάντησή μας υπήρξε θετική, γι’ αυτό και κατά την υποβολή των σχετικών εγγράφων προς την KPMG δηλώθηκε ως νομικός εκπρόσωπος το δικηγορικό μας γραφείο. Ύστερα από προβληματισμό και ενόψει του γεγονότος ότι η εμπλοκή του γραφείου μας εις την όλη διαδικασία, λόγω της έμμεσης σχέσης του με τον Πρόεδρο της Δημοκρατίας, θα μπορούσε να παρερμηνευθεί ως ευνοϊκή για τη Ryanair, γνωστοποιήσαμε στις 30 Σεπτεμβρίου 2014 στη Ryanair την απόφασή μας ότι το γραφείο μας δεν δύναται να την εκπροσωπεί. Έκτοτε, ουδεμία σχέση έχουμε με την εταιρεία Ryanair. Αντιθέτως, ως πληροφορούμαστε, μετά την άρνησή μας, την εκπροσώπηση της υπό αναφορά εταιρείας ανέλαβε άλλο δικηγορικό γραφείο».



Με βάση το πόρισμα του Γενικού Ελεγκτή, δεν ευσταθεί η αναφορά του δικηγορικού γραφείου ότι από τις 30 Σεπτεμβρίου 2014 δεν είχε ουδεμία σχέση με την εταιρεία Ryanair. Τουναντίον, όπως αποκάλυψε στην έρευνά του ο Γενικός Ελεγκτής, δυο δικηγόροι του «Νίκος Χρ. Αναστασιάδης και συνεταίροι» παρευρέθησαν σε συνάντηση που πραγματοποιήθηκε στις 31 Οκτωβρίου 2014, δηλαδή ένα μήνα μετά, με άλλα ονόματα, δίνοντας την εντύπωση ότι είναι δικηγόροι του γραφείου Soteris Pittas & Co.



Η καταγγελία της Ελένης Βραχίμη



Η γνωστή δικηγόρος Ελένη Βραχίμη απέστειλε στις 27/1/2015 επιστολή στον γενικό εισαγγελέα, καταγγέλλοντας τόσο το γραφείο «Νίκος Χρ. Αναστασιάδης και συνεταίροι» όσο και την ενέργεια των δύο δικηγόρων του, να δηλώσουν ψεύτικα ονόματα στα πρακτικά της συνάντησης που έγινε με τη διαπραγματευτική ομάδα της Κυβέρνησης. Η Βραχίμη ζήτησε έρευνα από τον γενικό εισαγγελέα «για οποιαδήποτε ποινικά ή άλλα αδικήματα», καταλήγοντας στην επιστολή της με τα εξής: «Εάν κ. γενικέ εισαγγελέα, η εν λόγω διαπίστωση (σ.σ. του γενικού ελεγκτή) συνάδει με την πραγματικότητα, διερωτώμαι πώς είναι δυνατό να υπάρξει αθώωση για τον Πρόεδρο της Δημοκρατίας ή και για το δικηγορικό γραφείο που φέρει το όνομά του και στο οποίο είναι συνέταιροι οι δύο θυγατέρες του και άλλοι. Πιστεύω ότι το πιο πάνω θέμα είναι πολύ σοβαρό, σας το καταγγέλλω και αιτούμαι άμεσης διερεύνησης».



Γράφει: Μιχάλης Χατζηστυλιανού